အဖြူနဲ့အနက်

မေးခွန်း: အဖြူနှင့် အနက်ရသစာတမ်းမှ မောင်ခင်မင် (ဓနုဖြူ) ၏ အတွေးနှင့် အရေးကို လေ့လာတင်ပြပါ။
အဖြေ: အဖြူနှင့် အနက် ရသစာတမ်းသည် မောင်ခင်မင် (ဓနုဖြူ) ၏ မောင်ရုပ်ဆိုးနှင့် မယ်မဒ္ဒီရသစာတမ်းများ
စာအုပ်မှ ရွေးချယ်ကောက်နုတ်ထားခြင်းဖြစ်သည်။ အဖြူနှင့် အနက် ရသစာတမ်းသည် အကောင်းဆုံးအခြေအနေတွင်
ရှိနေစေကာမူ အဆိုးဆုံးကို ကြိုတင်မျှော်လင့်ထားတတ်သည့် စိတ်ဓာတ်မျိုးမွေးမြူတတ်ရန် လိုအပ်ကြောင်း သိစေလို
သော ရည်ရွယ်ချက်ဖြစ်သည်။ ဤရည်ရွယ်ချက်ကို ပေါ်လွင်အောင်တွေးကာ ဤအတွေးကို ရသမြောက်အောင်
ရေးဖွဲ့ထားကြောင်း တွေ့ရပါသည်။
အဖြူနှင့် အနက် အရောင်နှစ်ခုတွင် အဖြူမှာ အစွန်းအထင်းမခံနိုင်ကြောင်း မိမိလက်ကိုင်ပဝါအဖြူလေး
မင်စွန်းသွားသဖြင့် စိတ်ထိခိုက်ရကြောင်းကို “စာရေးရင်း ဖောင်တိန်မင်ခါလိုက်ရာမှ ရှေ့မှာချထားသော လက်ကိုင်
ပဝါပေါ်သို့ မင်စက်ကျသွားခြင်းဖြစ်သည်။ ဒင်္ဂါးဝိုင်းလောက် မင်စက်ကြီးကိုကြည့်ပြီး ကျွန်တော်စိတ်မကောင်းဖြစ်ရ

သည်” ဟူ၍ မိမိမြတ်နိုးသည့် ပစ္စည်းဖြူဖြူဖွေးဖွေး စွန်းပေကျံသွားသည့်အတွက် ခံစားလိုက်ရသော ခံစားချက်ကို
“အဖြူသည် အစွန်းအထင်းမခံ၊ ပေကျံ၍မဖြစ်။ စွန်းထင်းပေကျံသွားလျှင် အလှပျက်တော့သည်” ဟူသော ခံစား
ချက်ကို မိမိ၏အတွေးဖြင့်ယှဉ်တွဲကာ ရေးဖွဲ့ထားပေသည်။

စာရေးသူသည် သွားလေရာရာသို့ ဖဲထီးအနက်ကြီးကိုယူသွားတတ်ကြောင်း၊ လမ်းထွက်တိုင်း အသုံးဝင်သော်
လည်း ဤထီးကြီးကို ဂရုမစိုက်မိကြောင်း၊ ထားချင်ရာထား စွန်းချင်ရာစွန်း ဖြစ်ချင်ရာဖြစ်ပါစေ ခံနိုင်ရည်ရှိသော
ထီးနက်ကြီးဖြစ်ကြောင်း တွေးမိကာ “ထီးကြီးကား ခံနိုင်ရည်ရှိလှသည်။ ဘယ်လောက်စွန်းစွန်း၊ ဘယ်လောက်ပေပေ၊
နည်းနည်းမျှမဖြုံ။ တတ်နိုင်လျှင် မင်တစ်စက်မက၊ တစ်ပုလင်းလုံး သူ့အပေါ်လောင်းချစေဦး အမည်းပေါ်အမည်းထပ်ပြီး
ပြောင်၍ ပြောင်၍လာမည်။ အာဂထီးနက်ကြီးပါပေ။” ဟူ၍ လက်ကိုင်ပဝါလေးလို ယုယုယယကိုင်စရာမလိုကြောင်း
လက်ကိုင်ပဝါဖြူဖြူလေးနှင့် နှိုင်းယှဉ်၍ ဂုဏ်ရည်နှစ်ရပ်ကိုတွေးကာ ထိုအတွေးကို ပေါ်လွင်အောင် ရေးဖွဲ့ထား
ပါသည်။

“အဖြူနှင့် အနက်” အရောင်နှစ်ခုကို “အဖြူသည် အစွန်းအထင်းမခံ။ ပေကျံ၍မဖြစ်။ စွန်းထင်းပေကျံ
သွားလျှင် အလှပျက်တော့သည်။ အနက်ကား ထိုသို့မဟုတ်။ အရောင်တကာ့ထိပ်သီး အမှောင်ဆုံး၊ အမည်းဆုံးဖြစ်၍
ဘာစွန်းစွန်း ဘာပေပေ ခံနိုင်ရည်ရှိသည်” ဟူ၍ အရောင်နှစ်ခု၏ မတူညီသောသဘာဝကိုတွေးကာ အနက်ရောင်၏
ခံနိုင်ရည်ရှိပုံကို ရေးဖွဲ့ထားပေသည်။

စာရေးသူ၏ အဒေါ်တစ်ယောက် အသည်းအသန် နေမကောင်းဖြစ်နေကြောင်း စာရောက်လာစဉ် “သူ
သေမှာပဲ” ဟု ထင်လိုက်မိပြီး ထင်သည့်အတိုင်း ကွယ်လွန်သွားကြောင်း စာထပ်ရောက်လာသည့်အခါ “အခြေအနေ
ဆိုးအတွက် ခံစားရမည့် ဝမ်းနည်းပူဆွေးမှုကို ကြိုတင်ခံစားထားမိသည်။ ထိုအဖြစ်ဆိုး တကယ်ကြုံလာသောအခါတွင်
ကျွန်တော့်ဝမ်းနည်းမှုသည် တော်တော်အရှိန်သေသွားလေပြီ” ဟူ၍ မိမိတွေးထင်သည့်အတိုင်း ဖြစ်လာသည့်အခါ
ဝမ်းနည်းမှု သိပ်မထူးခြားသွားကြောင်း မိမိအတွေးကို ရေးဖွဲ့ထားပါသည်။ ထိုအတွေးမျိုးကို “အဒေါ်တော့
ပြန်နေကောင်းမှာပဲ” ဟု မျှော်လင့်ထားခဲ့မိ၍ ကွယ်လွန်သွားလျှင် ယခုထက်ပို၍ ဝမ်းနည်းရမည်ဖြစ်ကြောင်း အတွေး
မတူခဲ့သဖြင့် ခံစားမှုလည်း မတူတော့ကြောင်း ရေးသားထားပေသည်။
မိမိသူငယ်ချင်းတစ်ယောက် နယ်မှ ဆယ်တန်းစာမေးပွဲဖြေပြီး ဖြေနိုင်သဖြင့် အောင်မည်ဟုမျှော်လင့်ထားရာ
မှ အောင်စာရင်းထွက်သည့်အခါ သူ့အမည်မပါသဖြင့် အလွန်ဝမ်းနည်း ပူဆွေးရကြောင်းကို မိမိအတွေးနှင့်ယှဉ်တွဲကာ
“သူသည် စာမေးပွဲအောင်မှာပဲ” ဟု မျှော်လင့်မထားဘဲ “ကျမှာပဲ” ဟု မျှော်လင့်ပြီး စိတ်လျှော့ထားခဲ့လျှင် ယခု
တကယ်စာမေးပွဲကျသောအခါ ယခုလောက်အခံရဆိုးမည်မဟုတ်” ဟူသောအရေးကို အတွေးနှင့်ယှဉ်တွဲကာ ရေးသား
ထားပါသည်။
လက်ကိုင်ပုဝါအဖြူလေးနှင့် ဖဲထီးအနက်တို့၏ အဖြူရောင်နှင့် အနက်ရောင်တို့၏ သဘာဝမတူညီပုံ၊ အဒေါ်
ကွယ်လွန်ခြင်းကိစ္စနှင့် သူငယ်ချင်းစာမေးပွဲကျခြင်းကိစ္စတို့မှ မျှော်လင့်ချက်မတူသဖြင့် ခံစားချက်မတူကြောင်းကို
“ဝမ်းသာစရာကို မျှော်လင့်၍ ဝမ်းသာစရာဖြစ်လာသောအခါ ဝမ်းသာရသည်။ ဝမ်းနည်းစရာကို မျှော်လင့်၍ ဝမ်းသာ
စရာဖြစ်လာသောအခါတွင်ကား ပို၍ ပို၍ဝမ်းသာရသည်” ဟူသော လောကနိယာမသဘောတရားကို တွေးကာ
ရေးသားထားပါသည်။ ဝမ်းနည်းမှုနှင့်ပတ်သက်၍လည်း “ဝမ်းနည်းစရာကို မျှော်လင့်၍ ဝမ်းနည်းစရာဖြစ်လာသော
အခါ ဝမ်းနည်းရသည်၊ ဝမ်းသာစရာကို မျှော်လင့်၍ ဝမ်းနည်းစရာဖြစ်လာသောအခါတွင်ကား ပို၍ပို၍ ဝမ်းနည်း
ရသည်” ဟူ၍ ဝမ်းသာဝမ်းနည်း မျှော်လင့်မှု၏ စိတ်ခံစားချက်ကိုတွေးကာ ရေးသားထားပါသည်။
အဖြူပေါ်တွင် အနက်ကလေးတစ်စက် စွန်းထင်းသွားခြင်းကို “ဝမ်းသာစရာကို ကြိုတင်မျှော်လင့်တတ်သူ
သည် လက်ကိုင်ပဝါဖြူဖြူလေးကို တယုတယကိုင်သူကဲ့သို့ဖြစ်ကြောင်း၊ ဖဲထီးအနက်ကိုကား ဝမ်းနည်းစရာကို


ကြိုတင်မျှော်လင့်ထားတတ်သူသည် ဖဲထီးအနက်ကြီးကို အကြမ်းပတမ်းကိုင်သူကဲ့သို့ဖြစ်ကြောင်း မိမိ၏အတွေးကို
ပေါ်လွင်အောင် ဥပမာပေးရေးဖွဲ့ထားပါသည်။ စာရေးသူ၏ ခံယူချက်ကိုလည်း “အကောင်းအခြေအနေတွင်
ရှိစေကာမူ အဆိုးဆုံးကို ကြိုတင်မျှော်လင့်ထားတတ်သည့် စိတ်ဓာတ်မျိုး မွေးမြူအောင်အားထုတ်ရပေဦးမည်”
ဟူ၍ ဝမ်းသာဝမ်းနည်းခံစားမှုတို့နှင့် ပတ်သက်၍ ခံစားချက်အတွေးကို ရေးဖွဲ့ထားကြောင်း တွေ့ရပေသည်။
ဤရသစာတမ်းစကားပြေသည် မတူညီသော အရောင်နှစ်ခုနှင့်ပတ်သက်၍ မတူညီသောအတွေးကိုလည်းကောင်း၊
မတူညီသော ခံစားချက်နှစ်ခုနှင့်ပတ်သက်၍ မျှော်လင့်ချက်မတူသဖြင့် ခံစားချက်မတူကြောင်းတွေးကာ ဤအတွေး
တို့ကို ပေါ်လွင်အောင် နှစ်သက်ချမ်းမြေ့ဖွယ် သန္တရသမြောက်အောင် ရေးသားထားကြောင်း တွေ့ရပါသည်။